FI Euroopan unionin virallinen lehti L 96/18

KOMISSION DELEGOITU ASETUS (EU) 2016/558,

annettu 11 päivänä huhtikuuta 2016,

osuuskuntien ja muun muotoisten tuottajaorganisaatioiden tekemien tuotannonsuunnittelua koskevien sopimusten ja päätösten sallimisesta maito- ja maitotuotealalla

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 219 artiklan 1 kohdan yhdessä sen 228 artiklan kanssa,

sekä katsoo seuraavaa:

(1) Maito- ja maitotuotemarkkinat ovat olleet pitkään vakavasti epätasapainossa. Maidon tuottajahintoihin on viimeksi kuluneiden 18 kuukauden ajan kohdistunut painetta lisääntyneen tuotannon ja maailmanmarkkinoiden kysynnän hiipuvan kasvun vuoksi.

(2) Vaikka komission jo toteuttamat toimenpiteet ovat olleet tehokkaita, tilanne heikkenee edelleen, koska maito- ja maitotuoteala, jolla oli tehty investointeja tuotantoon 31 päivänä maaliskuuta 2015 poistettujen maitokiintiöiden ja maailmanmarkkinoiden positiivisten näkymien vuoksi, kärsii Venäjän markkinoiden sulkeutumisesta ja Kiinan alentuneesta kysynnästä. Käytettävissä olevan markkina-analyysin perusteella tuotantomäärien ei odoteta vähenevän merkittävästi seuraavien kahden vuoden aikana.

(3) Komission täytäntöönpanoasetuksessa (EU) 2016/559 (2) sallitaan väliaikaisesti kuuden kuukauden ajan maito- ja maitotuotealan hyväksyttyjen tuottajaorganisaatioiden ja niiden yhteenliittymien sekä hyväksyttyjen toimialakohtaisten organisaatioiden tehdä vapaaehtoisia yhteisiä sopimuksia ja yhteisiä päätöksiä maidontuotannon suunnittelemiseksi. Koska maito- ja maitotuotealalla on pääasiassa osuuskunnallisia rakenteita, on asianmukaista ulottaa kyseinen lupa ja asiaan liittyvät ilmoitusvelvollisuudet koskemaan myös kyseisiä maidontuottajien perustamia yksiköitä. Jotta toimenpiteen soveltamisala olisi mahdollisimman laaja, sama koskee myös sellaisia muun muotoisia tuottajaorganisaatioita, jotka ovat maidontuottajien kansallisen lainsäädännön mukaisesti perustamia ja toimivat maito- ja maitotuotealalla.

(4) Tämän asetuksen tehokkuuden varmistamiseksi sitä olisi sovellettava mahdollisimman pian ja samanaikaisesti täytäntöönpanoasetuksen (EU) 2016/559 kanssa. Sen vuoksi tämän asetuksen olisi tultava voimaan seuraavana päivänä sen jälkeen, kun se on julkaistu,

ON HYVÄKSYNYT TÄMÄN ASETUKSEN:

1 artikla

Täytäntöönpanoasetusta (EU) 2016/559 olisi sovellettava soveltuvin osin myös sellaisiin muun muotoisiin tuottajaorganisaatioihin, jotka ovat maidontuottajien kansallisen lainsäädännön mukaisesti perustamia ja toimivat maito- ja maitotuotealalla, sanotun kuitenkaan rajoittamatta asetuksen (EU) N:o 1308/2013 209 artiklan 1 kohdan soveltamista.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä huhtikuuta 2016. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 671.

(2) Komission täytäntöönpanoasetus (EU) 2016/559, annettu 11 päivänä huhtikuuta 2016, tuotannonsuunnittelua koskevien sopimusten ja päätösten sallimisesta maito- ja maitotuotealalla (katso tämän virallisen lehden s. 20).